Broj: 711-I-481-P-243-20/23-13-24

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu Dinka Čuture, ravnatelja Hrvatskog državnog arhiva** pokrenutom Odlukom Povjerenstva broj: 711-I-61-P-243-20/22-12-8 od 29. listopada 2021.g., na 162. sjednici, održanoj 04. ožujka 2022.g., donosi sljedeću

**ODLUKU**

1. **Istovremenim primanjem plaće i dodatne naknade za obnašanje dužnosti u vidu božićnice i regresa u pojedinačnom iznosu od 1.250,00 kn u srpnju 2017.g., prosincu 2017.g., srpnju 2018.g., prosincu 2018.g., srpnju 2019.g. i prosincu 2019.g. te u pojedinačnom iznosu od 1.500,00 kn u lipnju 2020.g., prosincu 2020.g. i lipnju 2021.g. kao i primanjem za radne rezultate u pojedinačnom iznosu od 1.000,00 kn 18. prosinca 2018.g., 16. travnja 2019.g. te 18. prosinca 2019.g., dužnosnik Dinko Čutura, ravnatelj Hrvatskog državnog arhiva, počinio je povredu odredbe članka 7. točke d) ZSSI-a.**
2. **Istovremenim primanjem plaće i naknade za članstvo u Hrvatskom arhivskom vijeću u iznosu do 3.750,00 kn u 2017.g. te 5.000,00 kn u 2018.g. kao i primanjem naknade za članstvo u Hrvatskom vijeću za kulturna dobra u iznosu od 3.750,00 kn u 2017.g. te pojedinačnom iznosu od 6.000,00 kn u 2018.g., 2019.g. i 2020.g.** **dužnosnik Dinko Čutura, ravnatelj Hrvatskog državnog arhiva, počinio je povredu odredbe članka 7. točke d) ZSSI-a.**
3. **Istovremenim obnašanjem dužnosti ravnatelja Državnog arhiva i obavljanjem funkcije člana Upravnog vijeća Državnog arhiva u Zagrebu od 18. ožujka 2019.g. do dana donošenja ove odluke, a koji nije proglašen ustanovom od posebnog interesa za Grad Zagreb niti je dužnosnik član Upravnog vijeća po položaju, dužnosnik Dinko Čutura, ravnatelj Hrvatskog državnog arhiva, povrijedio je odredbu članka 14. stavka 1. i 2. ZSSI-a.**
4. **Primanjem novčane naknade za članstvo u Upravnom odboru udruge Autoklub Siget od rujna 2018.g. do prosinca 2021.g. u ukupnom iznosu od 123.323,86 kn, dužnosnik Dinko Čutura, ravnatelj Hrvatskog državnog arhiva, povrijedio je odredbu članka 14. stavka 5. ZSSI-a.**
5. **Za povredu ZSSI-a, opisanu pod točkama I., II., III. i IV. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 12.000,00 kn (1.592,67 eura), koja će se trajati 12 mjeseci i izvršit će se u 12 jednakih uzastopnih mjesečnih obroka, svaki u pojedinačnom iznosu od 1.000,00 kn (132,72 eura).**

Obrazloženje

Povjerenstvo je na 147. sjednici, održanoj 29. listopada 2021.g., pokrenulo postupak za odlučivanje o sukobu interesa protiv dužnosnika Dinka Čuture, ravnatelja Hrvatskog državnog arhiva, zbog moguće povrede članka 7. stavka d.) koja proizlazi iz dodatnih naknada za obnašanje dužnosti u vidu božićnica, regresa te nagrada za radne rezultate kao i naknada za članstvo u Hrvatskom arhivskom vijeću i Hrvatskom vijeću za kulturna dobra te članka 14. stavka 1., 2. i 5. ZSSI-a koja proizlazi iz istovremenog obnašanja dužnosti i funkcije člana Upravnog vijeća Državnog arhiva u Zagrebu i primanju naknade za članstvo u Upravnom odboru udruge Autoklub Siget.

Dužnosnik je pristupio na 162, sjednicu te se ukratko očitovao navodeći kako žali zbog propusta te stoga ističe da neće nastaviti primati dodatne naknadne. Nadalje, dužnosnik skreće pozornost na činjenicu da on nije državni dužnosnik te stoga nije znao da dodatne naknade ne može primiti, a štoviše u odnosu na članstvo u Hrvatskom arhivskom vijeću i Hrvatskom vijeću za kulturna dobra imenovan je od strane Ministarstva te je stoga smatrao da ima pravo na naknadu. U odnosu na primanje naknade u udruzi Autoklub Siget ističe da se konzultirao s odvjetnikom koji mu je rekao da se radi o udruzi građana te da bi stoga imao pravo i u njoj primati naknadu, ali ističe kako poštuje odluke Povjerenstva te će stoga prestati i s primanjem navedene naknade.

 Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika kojeg vodi Povjerenstvo utvrđeno je kako dužnosnik Dinko Čutura obnaša dužnost ravnatelja Hrvatskog državnog arhiva od 11. svibnja 2017. g. te je stoga, povodom obnašanja navedene dužnosti, na koju je ga je imenovala Vlada Republike Hrvatske, obvezan postupati sukladno odredbama ZSSI.

 Uvidom u Informatički sustav Porezne uprave u postupku redovite provjere izvješća o imovinskom stanju dužnosnika Dinka Čuture uočeno je da je dužnosnik za vrijeme obnašanja dužnosti ravnatelja Hrvatskog državnog arhiva primao naknadu pod šifrom 4014 – primici po osnovi članova upravnih vijeća i drugih odgovarajućih tijela pravnih osoba od udruge Autoklub Siget te da je pod istom šifrom primao naknadu od Ministarstva kulture, kao i da je od Hrvatskog državnog arhiva primao prigodne nagrade – božićnicu i regres u razdoblju od srpnja 2017. do 2020.g. te naknadu za rezultate rada u travnju i prosincu 2019.g.

 Slijedom navedenoga, Povjerenstvo je temeljem stečenih saznanja koja upućuju na moguću povredu odredbi ZSSI-a protiv navedenog dužnosnika otvorilo predmet pod brojem P-243/20.

 Povjerenstvo je nadalje dana 14. travnja 2021.g. pod brojem: 711-U-1436-P-88/21-01-1 zaprimilo anonimnu prijavu protiv istog dužnosnika u kojoj se u bitnome navodi da je dužnosnik Dinko Čutura član Upravnog vijeća Državnog arhiva u Zagrebu te je povodom iste otvoren predmet pod brojem P-88/21.

 Zaključkom broj: 711-I-900-P-88/21-02-8 od 20. svibnja 2021.g. Povjerenstvo je predmete broj P-88/21 i P-243/20 spojilo u jedan postupak koji se vodi pod brojem: P-243/20.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Povjerenstvo je u svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

 Povjerenstvo je tako dopisima od 8. prosinca 2020.g. i 14. lipnja 2021.g. od Hrvatskog državnog arhiva zatražilo očitovanje jesu li, kada i u kojim iznosima dužnosniku Dinku Čuturi, uz plaću, isplaćivani božićnica regres, nagrada za rezultate rada te eventualne druge naknade uz plaću, no do dana donošenje ove odluke Hrvatski državni arhiv nije dostavio tražene podatke.

 Povjerenstvo je stoga uvidom u Informatički sustav Porezne uprave utvrdilo da je od strane Hrvatskog državnog arhiva dužnosniku Dinku Čuturi pod šifrom 22 – prigodna nagrada do propisanog iznosa (božićnica, naknada za godišnji odmor i sl.) u srpnju i prosincu 2017.g., srpnju i prosincu 2018.g. te srpnju i prosincu 2019.g. isplaćen iznos od 1.250,00 kn, a u lipnju i prosincu 2020.g. te u lipnju 2021.g. iznos od 1.500,00 kn.

 Također, dužnosniku je 18. prosinca 2018.g., 18. travnja 2019.g. i 18. prosinca 2019.g. pod šifrom 63 – nagrada za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću) Hrvatski državni arhiv uplatio iznos od 1.000,00 kn.

 Povjerenstvo je nadalje zatražilo očitovanje i od Ministarstva kulture i medija koje se očitovalo dopisom KLASA: 023-03/20-01/0210, URBROJ: 532-02-03-01/1-21-5 od 6. listopada 2021.g. u kojem se navodi da je dužnosnik Dinko Čutura do donošenja Zakona o arhivskom gradivu i arhivima („Narodne novine“ broj 61/18. i 98/19.) bio član Hrvatskog arhivskog vijeća za što je u 2017.g. primio naknadu u iznosu od 3.750,00 kn, a u 2018.g. naknadu u iznosu od 5.000,00 kn.

 Ministarstvo kulture i medija nadalje navodi da je dužnosnik od 2017.g. do danas na temelju članka 104. Zakona o zaštiti i očuvanju kulturnih dobara („Narodne novine“ broj 69/99, 151/03., 157/03., 100/04., 87/09., 88/10., 61/11., 25/12., 136/12., 157/13., 152/14., 98/15-, 44/17., 90/18., 32/20., 62/20. i 117/21.) član Hrvatskog vijeća za kulturna dobra za što mu je u 2017.g. isplaćeno 3.750,00 kn, a u 2018.g., 2019.g. i 2020.g. isplaćeno 6.000,00 kn.

 Dužnosnik je također od 7. lipnja 2017.g. do 16. srpnja 2021.g. bio član Upravnog vijeća Javne ustanove Spomen-područje Jasenovac te je od 18. ožujka 2019.g. nadalje član Upravnog vijeća Državnog arhiva u Zagrebu, za što nije primao naknadu.

 U privitku očitovanja Ministarstvo je dostavilo Odluku kojom je dužnosnik Dinko Čutura imenovan članom Upravnog vijeća Spomen-područja Jasenovac od 7. lipnja 2017.g. te Odluku kojom je navedeni dužnosnik razriješen iste funkcije od 16. srpnja 2021.g.

 U privitku očitovanja također je dostavljena Odluka ministrice kulture od 18. ožujka 2019.g. kojom je dužnosnik Dinko Čutura imenovan za člana Upravnog vijeća državnog arhiva u Zagrebu.

 Uvidom u podatke upisane u sudski registar Trgovačkog suda u Zagrebu utvrđeno je da je pod matičnim brojem subjekta: 080272904, OIB: 37363837470 upisan Državni arhiv u Zagrebu, pravnog oblika ustanova. Kao jedini osnivač navedene ustanove upisana je Vlada Republike Hrvatske.

 U sudskom registru istog Trgovačkog suda, pod matičnim brojem subjekta: 080342743, OIB: 37280079200 upisana je i Javna ustanova Spomen područje Jasenovac, pravnog oblika ustanova. Kao jedini osnivač upisana je Republika Hrvatska.

 Povjerenstvo je također izvršilo uvid u podatke Registra udruga Republike Hrvatske te utvrdilo da je pod registarskim brojem: 21000519 upisana udruga Autoklub Siget, OIB: 30716520726.

 Povjerenstva je na 22. sjednici održanoj 13. rujna 2018. g. donijelo odluku broj: 711-I-1243-P-312-17/18-08-16 kojom je utvrđeno da je istovremenim obnašanjem dužnosti ravnatelja Hrvatskog državnog arhiva i primanjem naknade za obavljanje poslova člana Upravnog odbora udruge AUTOKLUB SIGET u razdoblju od lipnja 2017. g. do kolovoza 2018. g. dužnosnik Dinko Čutura počinio je povredu članka 14. stavak 5. ZSSI-a.

 S obzirom da je povreda članka 14. stavka 5. utvrđena za razdoblje od lipnja 2017. g. do kolovoza 2018. g., Povjerenstvo je dopisom od 8. prosinca 2020.g. od Autokluba Siget zatražilo očitovanje jesu li dužnosniku Dinku Čuturi u razdoblju od kolovoza pa nadalje vršene isplate po osnovi članstva u Upravnom odboru ili nekom drugom tijelu navedene udruge, u kojem razdoblju i kojim iznosima.

 Autoklub Siget je dana 15. prosinca 2020.g. putem elektroničke pošte te dana 18. prosinca 2020.g. putem pošte dostavio Potvrde o isplaćenom primitku, dohotku, uplaćenom doprinosu, porezu na dohodak i prirezu u 2018.g., 2019.g. i 2020.g. iz kojih je utvrđeno da je navedena udruga dužnosniku Dinku Čuturi uplaćivala mjesečne iznose za članstvo u Upravnom odboru iste koji su u 2018.g. ukupno iznosili 26.266,41 kn, u 2019.g. 32.475,45 kn, a u 2020.g. 35.502,93 kn.

 Povjerenstvo je nadalje na temelju posebnog ovlaštenja izvršilo uvid u Informatički sustav Porezne uprave te je utvrđeno da je Hrvatski autoklub vršio mjesečne isplate dužnosniku Dinku Čuturi i tijekom 2021.g., pod šifrom primitka šifrom 4014 – primici po osnovi djelatnosti članova skupštine i nadzornih odbora trgovačkih društava, upravnih vijeća i članova povjerenstva i odbora te mu je ukupno isplaćeno 46.008,00 kn.

 Uvidom u izvješća o imovinskom stanju dužnosnika Dinka Čuture koja je podnio povodom obnašanja dužnosti ravnatelja Hrvatskog državnog arhiva, utvrđeno je da dužnosnik navedenu dužnost obnaša profesionalno i za isto prima plaću.

 Člankom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi odnosno dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika.

 Povjerenstvo ističe kako Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

 Povjerenstvo ističe kako je iz prikupljene dokumentacije razvidno da je dužnosnik Dinko Čutura uz plaću koji prima kao ravnatelj Hrvatskog državnog arhiva u razdoblju od 2017.g. do 2021.g. primao dodatne naknade, i to božićnicu i regres u iznosu od 1.250 kn u 2017., 2018. i 2019.g. te u iznosu od 1.500,00 kn u 2020. i 2021.g. te da je 18. prosinca 2018.g., 18. travnja 2019.g. i 18. prosinca 2019.g. od Hrvatskog državnog arhiva, pored plaće, primio iznos od 1.000,00 kn.

 Slijedom navedenog, dužnosnik Dinko Čutura je primanjem božićnice, regresa i nagrade za radne rezultate počinio članka 7. d) ZSSI-a te je odlučeno kao u točki I. izreke ove odluke.

 Člankom 14. stavkom 1. ZSSI-a propisano je da dužnosnici, između ostaloga, ne mogu biti članovi upravnih vijeća ustanova.

 Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

 Istim člankom, stavcima 3. i 4. propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

 Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 U odnosu na naknada za članstvo u Hrvatskom arhivskom vijeću i Hrvatskom vijeću za kulturna dobra Povjerenstvo je izvršilo uvid u odredbe Zakona o zaštiti i očuvanju kulturnih dobara kojim je u članku 102. propisano da se radi praćenja i unapređivanja stanja kulturnih dobara osniva Hrvatsko vijeće za kulturna dobra. Člankom 104. istog Zakona propisano je da vijeće ima predsjednika i 8 članova od kojih je ravnatelj Hrvatskog državnog arhiva član po položaju.

 Također, člankom 58. Zakon o arhivskom gradivu i arhivima („Narodne novine“ broj 105/97., 64/00., 65/09. i 46/17.) koji je bio na snazi do stupanja na snagu Zakona o arhivskom gradivu i arhivima („Narodne novine“ broj 61/18. i 98/19.), odnosno do 19. kolovoza 2018.g., bilo je propisano da je Hrvatsko arhivsko vijeće savjetodavno tijelo ministra kulture koje obavlja savjetodavne i određene stručne poslove u arhivskoj djelatnosti. Člankom 59. istog Zakona bilo je propisano da da Hrvatsko arhivsko vijeće ima 11 članova, pri čemu Hrvatski državni arhiv za člana Hrvatskog arhivskog vijeća imenuje svog ravnatelja.

 S obzirom da iz odredbi navedenih Zakona proizlazi da je dužnosnik Dinko Čutura bio član Hrvatskog arhivskog vijeća te da je još uvijek član Hrvatskog vijeća za kulturna dobra po položaju, Povjerenstvo obrazlaže da obnašanje navedenih funkcija proizlazi iz obnašanja dužnosti ravnatelja Hrvatskog državnog arhiva te bi primanje naknade za obavljanje navedenih funkcija predstavljalo primanje dodatne naknade za poslove obnašanja javnih dužnosti u smislu članka 7. stavka 1. točke d) ZSSI-a.

 S obzirom da iz očitovanja Ministarstva kulture i medija proizlazi da je dužnosnik Dinko Čutura u 2017. i 2018.g. primao naknadu za rad u Hrvatskom arhivskom vijeću te da je u razdoblju od 2017. do 2020.g. primao naknadu za rad u Hrvatskom vijeću za kulturna dobra, isti je primanjem novčane naknade povrijedio odredbu članka 7. stavka 1. točke d) te je donesena odluka ka u točki II. izreke ove odluke.

 Vezano za članstvo u Upravnom vijeću Državnog arhiva u Zagrebu, Povjerenstvo je utvrdilo da Odlukom o popisu pravnih osoba od posebnog državnog interesa („Narodne novine“ broj 126/12., 48/13., 57/15. i 105/15.) navedena ustanova nije proglašena ustanovom od posebnog državnog interesa niti je Odlukom o popisu pravnih osoba od posebnog interesa za Grad Zagreb („Službeni glasnik Grada Zagreba“ broj 10/12. i 19/15.) ista ustanova proglašena ustanovom od posebnog interesa za Grad Zagreb.

 Također Zakonom o arhivskom gradivu i arhivima nije propisano da je ravnatelj Hrvatskog državnog arhiva ujedno član Upravnog vijeća Državnog arhiva u Zagrebu po položaju.

 Uvidom u službene mrežne stranice Državnog arhiva u Zagrebu utvrđeno je da na istima kao član Upravnog vijeća i dalje naveden obveznik Dinko Čutura.

 Povjerenstvo ukazuje da je člankom 14. stavkom 1. ZSSI-a propisano da dužnosnici ne mogu biti članovi upravnih vijeća ustanova dok je stavkom 2. istog članka propisana iznimka sukladno kojoj dužnosnici mogu biti u najviše do dva upravna vijeća ustanova koje su proglašene od posebnog državnog interesa ili su od posebnog interesa za jedinicu lokalne, odnosno područne (regionalne) samouprave ili je dužnosnik član upravnog vijeća ustanove po položaju, bez prava na naknadu, osim prava na naknadu putnih i drugih opravdanih troškova

 S obzirom da Državni arhiv u Zagrebu nije proglašen ustanovom od posebnog državnog interesa niti od posebnog interesa za Grad Zagreb niti je dužnosnik član navedenog Upravnog vijeća po položaju, članstvom u Upravnom vijeću navedene ustanove dužnosnik je izvršio povredu članka 14. stavka 1. i 2. ZSSI-a te je odlučeno kao u točki III. izreke ove Odluke.

 Nadalje, temeljem članka 14. stavka 5. ZSSI-a dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu i primanje dara u toj ulozi, osim prava na naknadu putnih i drugih opravdanih troškova te stoga dužnosnik Dinko Čutura može biti član Upravnog odbora udruge Autoklub Siget, međutim za obavljanje navedene funkcije dužnosnik nema pravo na naknadu.

 S obzirom da iz prikupljene dokumentacije proizlazi da je dužnosnik Dinko Čutura i nakon odluke Povjerenstva od 13. rujna 2018.g. kojom je utvrđeno da je primanjem naknade za obavljanje poslova člana Upravnog odbora udruge Autoklub Siget u razdoblju od lipnja 2017. g. do kolovoza 2018. g. počinio povreda članka 14. stavka 5. ZSSI-a, i nadalje nastavio primati naknadu za istu funkciju, dužnosnik je nastavkom primanja novčane naknade za članstvo u Upravnom odboru udruge Autoklub Siget počinio povredu članka 14. stavka 5. ZSSI-a u razdoblju od rujna 2018.g. do prosinca 2021.g. te je odlučeno kao u točki IV. izreke ove Odluke.

 Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. podstavka d) i članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

 Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

 Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

 Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da je dužnosnik počinio više povreda odredbi ZSSI-a.

 Kao okolnosti koje utječu na izrečenu visinu sankcije Povjerenstvo je otegotnima ocijenilo okolnosti da je protiv dužnosnika već ranije vođen postupak u kojem je utvrđeno da je dužnosnik istovremenim obnašanjem dužnosti ravnatelja Hrvatskog državnog arhiva i primanjem naknade za obavljanje poslova člana Upravnog odbora udruge Autoklub Siget u razdoblju od lipnja 2017. g. do kolovoza 2018. g. počinio povredu članka 14. stavak 5. ZSSI-a kao i da je dužnosnik ukupno primio iznos od 47.000,00 kn dodatnih naknada kao i zabranjenu naknadu za članstvo u Autoklubu Siget u iznosu od 123.323,86 kn.

 Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da je dužnosnik svjestan vlastitog propusta te je izrazio žaljenje zbog istog..

 S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u zakonom propisanom iznosu od ukupno 12.000,00 kn (1.592,67 eura), koja će se izvršiti u 12 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn (132,72 eura).

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog odlučeno je kao u izreci.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dinko Čutura, osobna dostava

3. Objava na internetskoj stranici Povjerenstva

4. Pismohrana